Ivo Bojanovski

**Ivo Bojanovski** (Grbavac u Župi dubrovačkoj, 16. siječnja 1915. -  Dubrovnik, 3. prosinca 1993.), bio je jugoslavenski, hrvatski i bosanskohercegovački arheolog i konzervator. Radio je na području Hrvatske i Bosne i Hercegovine. Osim rimskim kopnenim komunikacijama bavio je se i antičkom numizmatikom.

## Biografija
Studij filologije, arheologije i historije starog vijeka završio je u Zagrebu, nakon čega je radio kao gimnazijski profesor. Od 1960. godine radio je u Zavodu za zaštitu spomenika kulture SR BiH u Sarajevu. Njegov dolazak u Zavod značio je za ovu instituciju dolazak vrsnog stručnjaka a za njega je bila prilika da pokaže svoje znanje i iskustvo na polju zaštite i konzervacije antičkih i srednjovjekovnih spomenika. U isto vrijeme aktivno je sarađivao sa Zemaljskim muzejom Bosne i Hercegovine, objavljujući u njegovom Glasniku veliki broj svojih naučnih radova.

Obavio je arheološka istraživanja i konzerviranja kasnoantičkih spomenika u BiH i srednjovjekovne gradove: Maglaj, Sokol na Plivi, Dobor, Ključ, Krupu na Uni, Bočac na Vrbasu, Bobovac, Mogorjelo, o čemu je pisao u stručnim časopisima (Arheološki pregled, Glasnik Zemaljskog muzeja, Naše starine).  Proučavao je i antičke natpise, većinu je lično pronašao i objavio. Na temelju epigrafike proučavao je i pisao o antičkoj topografiji na tlu BiH, te o rimskim komunikacijama i miljokazima.

Godine 1971. obranio je doktorsku disertaciju pod naslovom "Dolabelin sistem cesta u rimskoj provinciji Dalmaciji". Najznačajnije djelo mu je "Bosna i Hercegovina u antičko doba" u kojem je sintetiziran stogodišnji rad i istraživanja antičke i kasnoantičke arheologije i historije Bosne i Hercegovine. Djelo je objavljeno 1988. godine u izdanju Centra za balkanološka ispitivanja. 

Njegov rad i doprinos u arheološkim iskopavanjima je od izuzetnog značaja u kontekstu istraživanja, posebno kad je u pitanju početak kršćanstva na tlu BiH – ukazujući na kulturno-historijski kontinuitet na prostoru Jugoslavije.  

Njegov posljednji rad pod nazivom "Rimski grobni nalaz iz Konjević Polja u istočnoj Bosni" objavljen je posthumno u Glasniku Zemaljskog muzeja.

## Stručni radovi (izvod)
Bibliografiju radova Ive Bojanovskog na jednom mjestu donio je Veljko Paškvalin, odajući počast njegovom naučnom opusu nedugo nakon smrti. Godine 2006. u Sarajevu je održan znanstveni skup posvećen devedesetoj godišnjici rođenja Ive Bojanovskog. Radovi sa skupa objavljeni su u listu Hrvatska misao, uz još jednu bibliografiju radova koju su sačinile Andrea Dautović i Olga Lalević, kustosice Zemaljskog muzeja BiH. U oba slučaja autori navode da nisu sigurni da je bibliografija potpuna.
* Bosna i Hercegovina u antičko doba
* Prilozi za topografiju rimskih i predrimskih komunikacija i naselja u rimskoj provinciji Dalmaciji
* Dolabelin sistem cesta u rimskoj provinciji Dalamciji
* Rimska cesta dolinom Bosne i njezina topografija, 1973.
* Rimska cesta Narona - Leusinium, 1974.
* Grebine, Gornji Vakuf-antička radionica, 1963.
* Bilješke iz Arheologije, 1964.
* Arheološki spomenici
* Baloie-rimski municipij u Šipovu na Plivi, 1974.
* Toponim Ad Fines i njegovo značenje, 1976.
* Kasnoantički kastel u Gornjim Vrbljanima na Sani, 1980.
* Počeci metalurgije željeza na sjeverozapadnom Balkanu, 1980.
* Dobor u Usori (sjeverna Bosna), 1981.
* Arheološka istraživanja u Dubrovniku i dubrovačkom području : znanstveni skup : Dubrovnik, 1. - 4. X. 1984.
* Novi spomenici Silvanove kultne zajednice sa Glamočkog polja - Vjesnik Arheološkog muzeja u Zagrebu, Vol. 10-11 No. 1, 1977.
* Nastavak konzervatorskih radova na gradu Bobovcu,
* Rimska stela iz Kotlijevca na Drini,
* Rimski vojni logor u Gračinama kod Ljubuškog,
* Nova epigrafska potvrda Delminijuma sa Duvanjskog polja.
## Izvori